b'\n_START_ARTICLE_\nToivo Vilppula\n_START_PARAGRAPH_\nToivo Henrik Vilppula (1888 \xe2\x80\x93 2. elokuuta 1941 Kangasala) oli suomalainen pankkimies ja urheilujohtaja, joka toimi muun muassa Ty\xc3\xb6v\xc3\xa4en Urheiluliiton puheenjohtajana vuosina 1928\xe2\x80\x931937. H\xc3\xa4n oli my\xc3\xb6s valtion liikuntaneuvoston j\xc3\xa4sen vuodesta 1939 l\xc3\xa4htien._NEWLINE_Vilppula ei ollut itse milloinkaan kilpaurheilija. Varsinaisen ty\xc3\xb6uransa h\xc3\xa4n teki Helsingin Ty\xc3\xb6v\xc3\xa4en S\xc3\xa4\xc3\xa4st\xc3\xb6pankin palveluksessa, jonka kamreerina Vilppula ty\xc3\xb6skenteli vuodesta 1921 aina kuolemaansa saakka. Luottamusteht\xc3\xa4vi\xc3\xa4 h\xc3\xa4n hoiti TUL:n lis\xc3\xa4ksi my\xc3\xb6s Kansanel\xc3\xa4kelaitoksessa ja Elannossa, lis\xc3\xa4ksi Vilppula toimi Helsingin kaupunginvaltuutettuna. H\xc3\xa4n oli my\xc3\xb6s Stadion-s\xc3\xa4\xc3\xa4ti\xc3\xb6n johtokunnan j\xc3\xa4sen.\n_START_SECTION_\nUra urheilujohtajana\n_START_PARAGRAPH_\nHelsingin Jyryn johtokuntaan kuulunut Vilppula oli mukana jo joulukuussa 1918 j\xc3\xa4rjestetyss\xc3\xa4 helsinkil\xc3\xa4isten ty\xc3\xb6l\xc3\xa4isurheilijoiden kokouksessa, jossa valittiin toimikunta valmistelemaan TUL:n perustamista. J\xc3\xa4rjest\xc3\xb6n perustavassa kokouksessa 26. tammikuuta 1919 Vilppula valittiin TUL:n ensimm\xc3\xa4iseen liittotoimikuntaan. Varapuheenjohtajaksi h\xc3\xa4n tuli vuoden 1927 liittokokouksessa, jolloin Vilppulan tavoin sosialidemokraatteihin lukeutunut V\xc3\xa4in\xc3\xb6 Mikkola syrj\xc3\xa4ytti \xc3\xa4\xc3\xa4nestyksess\xc3\xa4 istuvan puheenjohtajan Eino Pekkalan, joka edusti kommunisteja. Puheenjohtajaksi Vilppula nousi jo vuoden kuluttua hein\xc3\xa4kuussa 1928, kun Mikkola yll\xc3\xa4tt\xc3\xa4en menehtyi keuhkokuumeeseen. Heid\xc3\xa4n aikanaan valta TUL:ssa siirtyi kommunisteilta sosialidemokraateille, mik\xc3\xa4 lopulta johti j\xc3\xa4rjest\xc3\xb6n hajoamiseen ja Ty\xc3\xb6l\xc3\xa4isurheilun Yhten\xc3\xa4isyyskomitean perustamiseen vuonna 1929. _NEWLINE_Vilppula luopui TUL:n puheenjohtajuudesta marraskuussa 1937 j\xc3\xa4rjestetyss\xc3\xa4 liittokokouksessa, jolloin h\xc3\xa4nen tilalleen valittiin Urho Rinne. Seuraavana kev\xc3\xa4\xc3\xa4n\xc3\xa4 Vilppula, Rinne ja Arvi E. Heiskanen valittiin neuvottelemaan yhteisty\xc3\xb6st\xc3\xa4 porvarillisen SVUL:n edustajien J. W. Rangellin, Urho Kekkosen ja Jussi Tossavaisen kanssa, mik\xc3\xa4 lopulta johti vuonna 1939 ns. yhteistoimintasopimuksen syntyyn, jonka j\xc3\xa4lkeen molempien liittojen urheilijat kilpailivat ensimm\xc3\xa4ist\xc3\xa4 kertaa yhdess\xc3\xa4._NEWLINE_Toivo Vilppula kuoli syd\xc3\xa4nkohtaukseen 53-vuotiaana elokuussa 1941 kes\xc3\xa4paikassaan Kangasalassa.'